《将发京夜别峻伯得湖字席上赋》
明代·宗臣

握手殊不尽，论心日转纡。更谁怜凤鸟，为尔系骊驹。

明月惨相照，浮云寒不徂。客涂从浩荡，帝里只须臾。

岂为苍生出，宁言壮士图。安危群贵在，去住二人俱。

君莫嗟齐瑟，吾将卜楚巫。椒兰徒自结，魍魉作人趍。

渔父何方去，灵均未可呼。宦情余棘莽，生计久菰蒲。

黑发从今变，黄金自昔孤。敝裘辞北斗，短棹入西湖。

倘遇寻秋色，悲歌问玉壶。

作者简介：宗臣（1525～1560）明代文学家。字子相，号方城山人。兴化（今属江苏兴化）人。南宋末年抗金名将宗泽后人。嘉靖二十九年进士，由刑部主事调吏部，以病归，筑室百花洲上，读书其中，后历吏部稽勋员外郎，杨继盛死，臣赙以金，为严嵩所恶，出为福建参议，以御倭寇功升福建提学副使，卒官。诗文主张复古，与李攀龙等齐名，为“嘉靖七子”（后七子）之一，散文《报刘一丈书》，对当时官场丑态有所揭露，著有《宗子相集》。